Врз член 14 став 1 алинеја 1 од Статутот на Јавната установа Дом за доенчиња и мали деца- Битола, а во врска со Статут на Јавната установа Дом за доенчиња и мали деца-Битола број 01-325/1 од 03.07.2019 година, Статутарна Одлука за измена и дополнување на Статутот на Јавната установа Дом за доенчиња и мали деца-Битола број 01-592/1 од 31.12.2019 година и Статутарна Одлука за измена и дополнување на Статутот на Јавната установа Дом за доенчиња и мали деца-Битола број 02-85/4 од 08.04.2021 година.Управниот одбор на Јавната установа Дом за доенчиња и мали деца-Битола, на седницата одржана на ден 07.05.2021 година, го утврди пречистениот текст на Статутот на Јавната установа Дом за доенчиња и мали деца-Битола, кој гласи:

**С Т А Т У Т**

**На Јавната установа Дом за доенчиња и мали деца-Битола**

**(ПРЕЧИСТЕН ТЕКСТ)**

1. **ОСНОВНИ ОДРЕДБИ**

Член 1

Со овој Статут во Јавната установа Дом за доенчиња и мали деца- Битола (во натамошниот текст: Установата), се уредуваат фирмата и седиштето на Установата, нејзината организација, дејноста, управувањето и раководењето, застапувањето, општите акти и постапката за нивно донесување и измена и други прашања од значење за работата на Установата.

Член 2

Името на Установата гласи: **„Јавната установа Дом за доенчиња и мали деца-Битола”**

Седиштето на Установата е во Битола на улица ,,Младински Бригади" бр.2.

Член 3

Установата е основана со Решение бр. 6301 од 08.08.1950 год. од страна на Министерството за народно здравје на НР Македонија-Одделение за организација на здравствената служба, а според член 94 од Законот за социјална заштита (Сл.весник на СРМ, бр. 16/70).

На 09.01.1974 година, во судскиот регистар на организациите на здружениот труд се запишува конституирањето на Домот за доенчиња и мали деца со седиште во Битола, ул. ,,Смолевска,, бб, без основни организации, со целосна одговорност, чијашто основна дејност е ,,зргижување, одгледување и воспитување на деца без родителска грижа на возраст од нула до три години".

На 14.12.1978 година со Решение бр. ФИ.834/78 во судскиот регистар се запишува промената на дејноста на Домот за доенчиња и мали деца-Битола усогласувајќи се со актите на Законот за здружен труд чијашто основна дејност означена со шифра 130221 е ,,згрижување одгледување и воспитување на деца без родителска грижа на возраст од 0 до 3 години".

На 06.07.1999 год. со Решение за извршена промена кај деловните субјекти донесено од Заводот за статистика на РМ, за деловниот субјект Дом за доенчиња и мали деца-Битола извршена е промена на називот на претежната дејност во:Домови за ученици и студенти, заштита на загрозени и хендикипирани деца во установи со сместување, шифра 85.31/1 која одговара на претходната шифра 130221.

На 16.8.2001 год. со Решение на Основен суд Битола, во судскиот регистар се запишува промена на називот на Установата во Јавна установа Дом за доенчиња и мали деца-Битола со седиште на ул.,,Васко Карангелески" бб Битола и се усогласува со Законот за социјална заштита.

Установата продолжува да работи согласно Одлуката за утврдување на мрежата на јавни установи за социјална заштита бр.19-5681/1 од 18 ноември 2008 год. донесена од Владата на Република Македонија.

На 18.07.2014 година, со Решение на Централниот регистар на РМ, во Регистарот на други правни лица, се запишува промена на називот на седиштето на Установата, на улица ,,Младински Бригади"бр.2 Битола, врз основа на претходно дадена согласност од страна на Министерството за труд и социјална политика на РМ со Решение за давање согласност на статутарна одлука за изменување и дополнување на Статутот на ЈУ Дом за доенчиња и мали деца- Битола, бр. 10-4243/2 од 24.06.2014 година.

Член 4

Согласно Одлуката за утврдување на мрежата на јавните установи за социјална заштита бр. 41-2743/1 донесена од Владата на Република Македонија на 01.05.2013 година (Службен весник на Република Македонија бр.67/13), Установата продолжува да работи како јавна установа за социјална заштита за сместување на доенчиња и мали деца без родители и без родителска грижа до тригодишна возраст, со следниов назив Јавна установа Дом за доенчиња и мали деца-Битола.

Член 5

Во правниот промет со трети лица Установата истапува во свое име и за своја сметка.

За своите обврски одговара со сите средства со кои располага и со кои се користи-целосна одговорност.

Член 6

Установата има печат кој е со тркалезна форма и два штембили, приемен и излезен штембил кои се со правоаголна форма.

Печатот има облик на круг, во средината е грбот на Република Северна Македонија, а околу него во првиот концентричен круг е испишано името на Република Северна Македонија, а во вториот концентричен круг се испишани ЈАВНА УСТАНОВА ДОМ ЗА ДОЕНЧИЊА И МАЛИ ДЕЦА- БИТОЛА.

Големината на печатот е со пречник од 32 мм, испшан на македонски јазик и неговото кирилско писмо.

Приемниот штембилго содржи: Република Северна Македонија, ЈАВНА УСТАНОВА ДОМ ЗА ДОЕНЧИЊА И МАЛИ ДЕЦА- БИТОЛА, место за запишување на датумот на прием на писменото, организациската единица, деловоден број, број на прилози кон писменото и вредност, кој се испишани хоринзонтално едно под друго на македонски јазик и неговото кирилско писмо.

Излезниот штембил го содржи: Република Северна Македонија, ЈАВНА УСТАНОВА ДОМ ЗА ДОЕНЧИЊА И МАЛИ ДЕЦА- БИТОЛА, ,деловоден број и место за запишување на датумот на излез на писменото кој се испишани хоринзонтално едно под друго на македонски јазик и неговото кирилско писмо.

Член 7

Со печатот и штембилот располага и го употребува директорот или лице овластено од директорот.

**2. ДЕЈНОСТ НА УСТАНОВАТА**

Член 8

Установата е јавна установа за вон-семејнасоцијална заштита Дом за доенчиња и мали деца- Битола, чија надлежност и дејност се утврдени со Законот за социјална заштита.

Дејноста на Установата е сместување на деца без родители и родителска грижа, малолетни родители со деца, самохрана невработена бремена жена еден месец пред породувањето и самохран родител до тримесечна возраст на детето, лица со попреченост во групен дом.

Сместувањето во Установата опфаќа основна заштита која обезбедува: згрижување, 24- часовна помош и поддршка од стручни лица, исхрана, облека и обезбедување здравствена заштита, во зависност од утврдените потреби на корисникот, кој нема услови за живеење во своето семејство или од други причини му е потребна вон-семејна заштита.

Установата обезбедува интервентно сместување за дете во кризна состојба, а најдолго до 30 дена.

Во рамките на Установата за вон-семејна заштита на деца без родители и без родителска грижа како организационен дел се основа Центар за поддршка на згрижувачки семејства кој врши промоција на услугата згрижување во семејство, подготовка, проценка и обука на идни згрижувачки семејства според програма одобрена од Заводот за социјални дејности, ги следи и дава поддршка на постојните згрижувачки семејства.

Центар за поддршка на згрижувачки семејства соработува со надлежниот центар за социјална работа и му доставува извештај за работата на згрижувачите, односно функционирањето на згрижувачкото семејство и предлага мерки за подобрување на згрижувањето најмалку два пати годишн.

Центарот за поддршка на згрижувачки семејства во состав на Јавната установа Дом за доенчиња и мали деца-Битола соработува со следните Центри за социјална работа: Битола, Демир Хисар, Крушево, Прилеп, Ресен, Охрид, Струга, Кичево, Дебар и Македонски Брод.

Член 9

Покрај основната дејност, Установата може да обавува и други помошни, односно

дополнителни дејности, кои користат на основната дејност и кои користат за унапредување на

основната дејност и кои се во функција на олеснување и подобрување на дејноста на Установата.

Установата може да врши измена или проширување на дејноста , со согласност на

Владата на Република СевернаМакедонија.

Основната приоритетна односно претежна дејност на Установата е запишана во Централниот Регистар на Република Северна Македонија, со назначена главна приходна шифра утврдена со НКД 87.90 - Останати дејности на социјална заштита со сместување неспомнати на друго место.

Со проширувањето на дејноста на Јавната Установа Дом за доенчиња и мали деца-Битола, со дејноста Центар за згрижувачки семејства – оваа дејност која не е претежна односно приоритетна е со назначена шифра утврдена со НКД 88,99-останати дејности на социјална заштита без сместување, неспомнати на друго место.

**3.ОРГАНИЗАЦИОНА ПОСТАВЕНОСТ**

Член 10

Основната дејност Установата ја остварува преку служби и оддели и тоа:

1.Оддел за административни и помошно-технички работи

1.1 Дел за управување со човечки ресурси и административно работење

1.2Дел за помошно-технички работи

2.Служба за социјална, педагошко-воспитна и психолошка дејност

2.1 Оддел за социјална, педагошка –воспитна дејност

2.2 Оддел- Центар за поддршка на згрижувачки семејства.

3. Служба за сместување, нега, исхрана и здравствена заштита на корисниците

3.1 Оддел за нега и здравствена заштита на корисниците

3.2 Оддел број 1

3.3 Оддел број 2

3.4 Оддел број 3

3.5 Оддел број 4

3.6 Оддел број 5

3.7 Оддел за интервентно сместување

3.8 Оддел за мајки и бебињa.

Одделите можат да се организираат во обезбеден простор надвор од седиштето на Установата**.**

**4**.**УПРАВУВАЊЕ, РАКОВОДЕЊЕ, ВНАТРЕШНА КОНТРОЛА И СОВЕТ НА КОРИСНИЦИ**

**4.1.Орган на управување**

Член 11

Орган на управување во Установата е Управниот одбор.

Управниот одбор е составен од пет члена именувани од основачот од кои двајца членови се од редот на стручните работници во Установата и еден член е од редот на корисниците, односно нивните застапници/старатели предложен од Советот на корисници и двајца членови се претставници на основачот.

Членовите на Управниот одбор во Установата треба да имаат соодветно образование согласно членот 194 од Законот за социјална заштита и најмалку две години работно искуство по дипломирањето.

Членовите на Управниот одбор се избираат со мандат во траење од четири години. Управниот одбор го свикува и со неговата работа раководи претседателот на Управниот одбор, кој го избираат членовите на Управниот одбор од своите редови,на предлог на членовите со јавно гласање и мнозинство на гласови.

Членовите на Управниот одбор имаат право на месечен надоместок во висина од 1.000 денари.

Член 12

Конститутивната седница на Управниот одбор ја свикува и до изборот на претседател претседава најстариот член.

Претседателот на Управниот одбор именува свој заменик од редот на членовите на Управниот одбор.

Претседателот на Управниот одбор се грижи за извршувањето на одлуките и заклучоците на Управниот одбор и врши други работи утврдени со овој Статут.

Член 13

Мандатот на член на Управниот одбор може да престане и пред истекот на мандатот:

- по негово барање;

- со престанување на работниот однос на стручниот работник во Установата;

- со отповикување.

Член 14

Управниот одбор ги врши следните работи:

- донесуваСтатут;

- донесува акт за внатрешна организација и систематизација на работните места;

- донесува годишна програма за работа и го следи нејзиното извршување;

- усвојува извештај за работа на Установата;

- утврдува финансиски план и ја усвојува годишната сметка;

-усвојува План за јавни набавки;

- предлага на основачот измена или проширување на дејноста;

- распишува јавен оглас за избор на директор и е должен да го распише јавниот оглас најмалку три месеца пред истекот на мандатот на директорот;

-одлучува за вршење попис на средствата, побарувањата и обврските;

- одлучува по приговори од правата од работен односдоставени од вработените од Установата и неизбраните кандидати за вработување од групата помошно-технички лица и

- врши и други работи утврдени со овој закон и статутот на Установата за социјална заштита.

Управниот одбор своите одлуки ги донесува со мнозинство гласови од вкупниот број на членови.

Во работата на Управниот одбор учествува директорот на Установата за социјална заштита, без право на одлучување.

* 1. **Орган на раководење**

Член 15

Орган на раководење во Установата е директорот.

За директор на Установата се избира лице, кое:

1) е државјанин на Република Северна Македонија;

2) со правосилна судска пресуда да не му е изречена казна забрана за вршење на професија, дејност или должност;

3) има високо образование утврдено со статутот на Установата во зависност од природата на дејноста на Установата, односно 240 кредити според ЕКТС или завршен VII/1 степен од следните профили: дипломиран правник, дипломиран економист, дипломиран социјален работник, психолог, педагог или дефектолог/специјален едукатор и рехабилитатор;

4) најмалку пет години работно искуство по дипломирањето;

5) поседува еден од следниве меѓународно признати сертификати или уверенија за активно познавање на англискиот јазик не постар од пет години: - ТОЕФЕЛ ИБТ најмалку 74 бода, - ИЕЛТС (IELTS) - најмалку 6 бода, - ИЛЕЦ (ILEC) (Cambridge English: Legal) - најмалку Б2 (B2) ниво, - ФЦЕ (FCE) (Cambridge English: First) - положен, - БУЛАТС (BULATS) - најмалку 60 бода или - АПТИС (АPTIS) - најмалку ниво Б2 (B2);

6) поднесе подготвена програма за раководење со Установата.

Директорот ја застапува и претставува Установата.

Во случај на отсутност на директорот, Установата ја застапува, односно претставува лице што тој ќе го овласти.

Член 16

Директорот како застапник е овластен во име на Установата да склучува договори и да врши други правни дејствија, како и да ја застапува Установата пред судови и други органи, организации и институции.

Во рамките на своите надлежности директорот може да овласти друго лице за преземање одредени правни дејствија, односно за склучување на поединечно определени договори и за преземање на други поединечни дејствија.

Член 17

Овластувањата на директорот утврдени со овој Статут се запишуваат во Централен регистар.

Член 18

Директорот се избира на јавен оглас.

Јавниот оглас за избор на директор на Установата го распишува Управниот одбор, најмалку три месеци пред истекот на мандатот.

Јавниот оглас се објавува во најмалку три дневни весници кои се издаваат на целата територија на Република Северна Македонија од кои еден од весниците кој се издава на јазикот што го зборуваат најмалку 20% од граѓаните кои зборуваат службен јазик различен од македонскиот јазик и трае 8 дена.

По завршувањето на јавниот оглас Управниот одбор ја доставува целокупната документација до Министерот за труд и социјална политика.

Директорот на Установата го избира и разрешува Министерот за труд и социјална политика.

Против решението од ставот 5 на овој член кандидатот кој не е избран, во рок од осум дена од денот на приемот на известувањето за извршен избор за директор, може да изјави жалба до Државната комисија за одлучување во управна постапка и постапка од работен однос во втор степен.

Мандатот на директорот на Установата трае четири години, со можност повторно да биде избран.

Член 19

Ако навреме не се избере директор во Установата основана од Владата, министерот назначува вршител на должноста директор од редот на вработените во Установата, најмногу за шест месеци со можност за продолжување за уште шест месеци.

Вршителот на должноста директор треба да ги исполни истите услови како за избор на директор.

Член 20

Директорот на Установата ги има следните права и должности:

- ја застапува и претставува Установата и е одговорен за законитоста во работењето;

-непосредно раководи со работењето на Установата и се грижи за нејзино унапредување;

-ја организира работата во Установата;

-ја предлага годишната програма за работа и презема мерки за нејзиноспроведување;

-ги извршува одлуките на Управниот одбор и правосилните судски одлуки;

-непосредно раководи со стручната работа и се грижи за нејзино унапредување;

-поднесува годишен извештај за работа и за материјално-финансиското работење до Управниот одбор и до Министерот;

- донесува одлука за избор на работник;

- врши распоредување на работниците;

-одлучува за годишни одмори, платени и неплатени отсуства на работниците;

-донесува решение за престанок на работен однос;

- покренуваодговорност за материјална штета;

- по потреба формира комисии за обавување на работи од делокругот на

неговото работење;

- предлага општи акти на Управниот одбор;

- врши и други работи во согласност со закон, Статутот и другите општи акти.

Член 21

Директорот на Установата може да биде разрешен пред истекот на мандатот:

- на негово барање;

- ако настане некоја од причините, поради кои според прописите за работни односи престанува работниот однос по сила на законот;

- ако не постапува според прописите и општите акти на Установата или неоправдано не ги спроведува одлуките на Управниот одбор или постапува во спротивност со нив;

-ако не достави годишен извештај од член 20став 1 алинеја 7 од овој Статут и член 188 став 5 од Законот за социјална заштита, односно ако извештајот биде негативно оценет;

- ако со својата несовесна и незаконска работа ѝ предизвика на Установата штета или ако ги занемарува или намерно не ги извршува своите обврски и поради тоа настанат или би можеле да настанат тешки нарушувања во извршувањето на дејноста на Установата;

-ако по инспекцискиот надзор не ги отстрани констатираните недостатоци и неправилности во рокот определен со решението.

Ако директорот е разрешен врз основа на постапувањата наведени во став 1 алинеи 3, 4, 5 и 6 на овој член, на директорот му престанува работниот однос.

**4.3. Орган за внатрешна контрола**

Член 22

За вршење на внатрешна контрола на работењето на Установата се формира Орган за надзор.

Органот за надзор се состои од 3 (три) членови именувани од основачот.

За членови на Органот за надзор можат да се именуваат лица кои немаат засновано работен однос во Установата, имаат високо образование и поседуваат знаења и искуства особено од областа на дејноста што ја врши Установата.

Член 23

Член на Органот за надзор не може да има лично преку трети лица или по која било основа интерес во Установата кои можат да имаат било какво влијание на најавената независност и непристрасност во надзорот.

Секој член на Органот за надзор и директорот на Установата се должни да го предупредат основачот на постоење на ваков интерес кај членот на Органот за надзор.

Член 24

Внатрешната контрола, Органот за надзор ја врши преку контрола на материјално- финансиско работење на Установата, користењето и располагањето на средствата на Установата и за наодите доставува извештај до основачот, Министерството, Управниот одбор и директорот на Установата.

Член 25

Органот за надзор работи на седница.

Седниците на Органот ги свикува и со нив раководи претседател, кој го избираат членовите од своите редови, на првата седница која се одржува во рок од 15 дена од денот на именувањето на членовите.

За работите од својата надлежност, Органот за надзор одлучува со мнозинство на гласови од вкупниот број на членови.

Членовите на Органот за надзор имаат право на месечен надоместок во висина од 1.000 денари.

Член 26

Органот за надзор се состанува најмалку четири пати во една календарска година.

Член 27

Заради вршење на работите на контрола, Органот за надзор може да врши проверка на лице место на сите документи и списи на Установата, за што може да задолжи свој член и да повика стручни лица, кои ќе му помагаат во спроведувањето на надзорот.

Член 28

Органот за надзор задолжително ги прегледува годишните сметки и извештајот за работа на Установата и по прегледувањето му дава мислење на Управниот Одбор.

Извештајот за прегледот на годишната сметка и извештајот за работењето на Установата, како и останатите извештаи што произлегуваат од извршените контроли, со свое мислење, Органот за надзор му ги доставува на Министерот за труд и социјална политика.

Член 29

Мандатот на членовите на Органот за надзор изнесува 4 (четири) години.

Мандатот на член на Органот за надзор може да престане и пред истекот на мандатот:

-по негово барање;

-ако работи спротивно од закон, статут и други акти на Установата;

-ако престане да постои основачот и Установата;

-други случаи утврдени со закон.

Иницијатива за разрешување до основачот поднесува Органот за надзор.

**4.4 Совет на корисници**

Член 30

Советот на корисници делува во рамките на соработката на Установата со корисниците на права и услуги од надлежност на Установата, заради разгледување на прашања кои се од заеднички интерес на Установата и корисниците.

Член 31

Советот на корисници е составен од 5 до 7 члена.

Член 32

Советот на корисници се основа со објавување на јавен повик од страна на Установата, објавен на веб страната на Установата и огласната табла во Установата.

За член на Советот на корисници може да биде избрано лице:

* корисник на права или услуги од надлежност на Установата;
* родител/старател на лице корисник на права или услуги од надлежност на Установата;
* лице кое не е осудено со правосилна судска пресуда;
* лице на кое не му е одземено родителското право;
* државјанин на Република Северна Македонија.

При поднесување на апликацијата лицето кое се јавува на јавниот повик треба да ги достави следниве документи:

* потврда дека е корисник на право или услуга или потврда дека е родител или старател на лице корисник на права или услуги од надлежност на Установата;
* потврда за неосудуваност;
* потврда дека не му е одземено вршењето на родителското право;
* Кратка биографија;
* Мотивационо писмо;
* Државјанство.

За избор на членови на Советот на корисници, директорот на Установата формира Комисија составена од 3 члена од редот на вработените стручни работници во Установата.

Член 33

Мандатот на членовите на Советот на корисници трае 4 години.

На член на Советот на корисници мандатот може да му престане и пред истекот, доколку го изгуби статусот на корисник на право или услуга од надлежност на Установата и по лично барање.

Член 34

Надлежности на Советот на корисници се:

* предлага програми за подобрување на работата и стандардите на Установата;
* предлага член на Управен одбор од редот на своите членови;
* дава предлози и мислења до директорот и Управниот одбор за други прашања што се од интерес за корисниците и Установата.

Член 35

Работата на Советот на корисници се регулира со Деловникот за работа на Советот на корисници.

**5.ОПШТИ АКТИ НА УСТАНОВАТА**

Член 36

Статутот на Установата е основен акт.

Член 37

Покрај Статутот, Установата ги има и следните општи акти:

- Правилник за внатрешна организација и

- Правилник за систематизација на работните места.

Според потребата Установата може да донесува и други општи акти.

Сите општи акти од став 1 и 2 на овој член мора да бидат во согласност со позитивните законски прописи и со одредбите на овој Статут.

Член 38

Статутот и другите општи акти на Установата, ги донесува Управниот одбор со мнозинство гласови од вкупниот број на членови.

За изготвување на Статутот и други општи акти директорот може да формира комисија.

Иницијатива за донесување, изменување и дополнување на Статутот и другите општи акти на Установата може да поднесат: директорот, член на Управен одбор, раководители на организационите единици и синдикатот.

**6.ИНФОРМИРАЊЕ**

Член 39

За работата на Установата вработените се информираат преку огласна табла.

Информирањето го врши директорот и Управниот одбор преку: одлуки, решенија, извештаи и информации.

Член 40

Информирањето на јавноста за работата на Установата се врши преку средствата за јавно информирање и преку доставување на информации, извештаи и обраќања, како и непосредно по барање на заинтересираните лица, согласно Законот за слободен пристап до информации од јавен карактер.

Член 41

За вистинитоста на информациите одговорен е Органот кој ги дава.

**7. КРИЗНА СОСТОЈБА**

Член 42

Во услови на кризна состојба Установата продолжува со остварување на редовната дејност, поради што во рамките на своето работење во согласност со Законот за управување со кризи и Законот за заштита и спасување и други прописи спроведува подготовки, изработува документи за работа во кризна состојба.

За спроведување на подготовките и за изработката на документите за работа во кризна состојба надлежен е директорот на Установата.

Член 43

Установата во услови на кризна состојба презема мерки за заштита и спасување на работниците, корисниците на услугите кои ќе се најдат кај нив, средствата за работа, документацијата и архивската граѓа.

Заради заштита на тајноста на податоците или информациите од областа на заштитата и спасување,Установата презема посебни мерки за нивна заштита.

**8. ПРОФЕСИОНАЛНА И СЛУЖБЕНА ТАЈНА**

Член 44

За службена тајна се сметаат оние исправи и документи кои настануваат во вршење на дејноста на Установата, а чие изнесување во јавност или соопштување на неовластени лица заради нивната природа или значење би можеле да предизвикаат штета на Установата или на корисниците на услугите, или на трети лица.

Во вршење на дејноста на Установата секој вработен има обврска да ја чува професионалната и службената тајна под услови утврдени со закон.

Член 45

Покрај податоците кои врз основа на Закон претставуваат службена тајна, за службена тајна се смета постапката во остварување право од социјална заштита, семејно-правната заштита, како и фактите утврдени во овие постапки кои можат да им наштетат на угледот, достоинството и интересите на граѓанинот и неговото семејство.

**9.ПРЕОДНИ И ЗАВРШНИ ОДРЕДБИ**

Член 46

Измените и дополнувањата на Статутот се вршат на ист начин како и неговото донесување.

Член 47

Општите акти на Установата ќе се усогласат со овој Статут во рок од 4 месеци од денот на влегувањето во сила на Статутот.

До донесување на општите акти, во случај кога одредбите на постојните општи акти се спротивни на Законот, непосредно ќе се применуваат позитивните законски прописи.

Член 48

Со денот на влегувањето во сила на овој Статут, престанува да важи Статутот бр.01-322/1 од 18.05.2015 год.

Член 49

Овој Статут влегува во сила следниот ден од денот на добивање на согласност од Министерот за труд и социјална политикана Република Северна Македонија, а ќе се објави на огласна табла во Установата.

Бр.\_\_\_\_\_\_\_\_\_\_\_\_\_\_  **ПРЕТСЕДАТЕЛ НАУПРАВЕН ОДБОР**

**\_\_\_\_\_\_\_\_\_\_\_\_\_ година ВЕРА ГОГУ \_\_\_\_\_\_\_\_\_\_\_\_\_\_\_\_\_**